Dubbeltragedie tref Jessica die seekoeiWyle Shirley Joubert saam met Jessica die seekoei. (Foto: Jessica the Hippo/Facebook) ’n Dubbeltragedie het Tonie Joubert, wildbewaarder en eienaar van die gewilde Hoedspruit-seekoei, Jessica, getref. Sy vrou van die afgelope 20 jaar, Shirley, het Sondagaand (19 Maart) in die ouderdom van 56 in haar slaap gesterf. Shirley was soos ’n ma vir Jessica, wat pas haar 23ste verjaarsdag gevier het, vertel Tonie. Jessica moes op dieselfde aand ook afskeid neem van haar eerste kalfie. Hy was maar twee dae oud toe hy gesterf het. “Jessica mis Shirley iets verskrikliks. Dag en nag. Sy stamp aan die deur, snork en maak geluide. As sy my stem hoor, dan gaan sy tekere.” Jessica het in Maart 2000, ná ’n reusevloed, voor Joubert se huis uitgespoel. Sy het toe maar 16 kg geweeg. Vandag ken die wêreld haar as die parmantige Hoedspruit-seekoei wat toeriste van oor die wêreld heen verwelkom. Dit is juis ’n kuier by Jessica in 2003 waar Shirley en Tonie se paaie gekruis het. Shirley het destyds in Delmas gewerk, en ná dié kuiertjie in Hoedspruit, het sy nie geskroom om weer ’n draai te gaan maak nie. Tonie het skertsend ’n maand daarna vir Shirley gevra of sy met hom sal trou – iets wat sy nie van die hand gewys het nie. Op 8 Julie 2003 is hulle by die huis getroud. Tonie het Saterdag gesien Jessica lyk asof sy geboorte gegee het en hy die kalfie gaan soek. Dis toe dat hy die 12 kilogram-seekoeikalf 100 meter stroomaf gewaar. Jessica die seekoei. (Foto: Jessica the Hippo/Facebook) Aanvanklik het die kalfie aan sy ma gedrink, maar nadat dit gelyk het of hy effens leweloos is, het Tonie en Shirley besluit om hom Sondagoggend in die huis in te bring. Tonie het die voedingsmengsel waarmee hy Jessica en toe later hul tweede seekoei, Seun, grootgemaak het, vir die kalfie aangemaak. Hy het hom in ’n bad laat lê en na ’n ruk het hy gelyk asof hy weer lewe gekry het. Nadat die kalfie agter Tonie en Shirley aangeloop het en gelyk het asof hy weer op die been is, het die egpaar Sondagaand besluit om hom terug rivier toe te neem sodat hy by sy ma kan wees. Tonie het hom egter Maandagoggend dood by die rivier aangetref. Jessica was deur die jare heen deel van talle rolprente en dokumentêre programme. In baie van dié programme kan Shirley gesien word waar sy saam met Jessica in die rivier swem, iets wat sy gereeld gedoen het. Hulle is tans besig om kameras op te rig om regstreekse uitsendings van Jessica en Seun te maak, iets waarna Shirley veral uitgesien het. Kuiertjies by Jessica die seekoei is vir nou gehalt. Tonie sal van volgende Donderdag (30 Maart) af weer die publiek toelaat om Jessica te besoek.